CELEX: 52014PC0664
Language: fi
Date: 2014-10-29
Title: Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta Seychellien tasavallan liittymiseen Maailman kauppajärjestöön

|
			
		
		
		52014PC0664
		
			Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta Seychellien tasavallan liittymiseen Maailman kauppajärjestöön /* COM/2014/0664 final - 2014/0307 (NLE) */
			
				
		
		
			
			   	PERUSTELUT
I JOHDANTO
Maailman kauppajärjestön WTO:n jäsenten ja
Seychellien väliset neuvottelut Seychellien jäsenyyttä koskevista ehdoista ovat
loppuvaiheessaan. Tätä ovat edeltäneet 19 vuotta kestäneet neuvottelut, jotka
aloitettiin Seychellien jätettyä WTO:n jäsenyyshakemuksen vuonna 1995.
Seychellien liittymishakemus on tutkittu ottaen huomioon kahdenväliset
kauppasuhteet Seychellien kanssa AKT–EU-kumppanuuden puitteissa sekä
Seychellien sitoumus jatkaa kaupan vapauttamista täysimääräiseen talous- ja
kumppanuussopimukseen tähdäten. On annettava SEUT-sopimuksen edellyttämä neuvoston päätös, jossa
hyväksytään Seychellien WTO:hon liittymisen ehdot, ennen kuin EU voi
virallisesti tukea tätä hyväksymistä WTO:ssa.
Seuraavassa esitetään lyhyt kuvaus liittymisehdoista.
II LYHYT KUVAUS SEYCHELLIEN WTO-JÄSENYYTTÄ
KOSKEVISTA EHDOISTA ALOITTAIN
Sitoumusten toteuttamisjärjestys
Tavarat (yleisesti)
Keskimääräinen lopullinen sidottu tulli (FBR)
Seychellien liittymisohjelmassa on 16,1 prosenttia.
26,8 prosentin keskimääräinen lopullinen
sidottu tulli maataloustuotteille on korkeampi kuin teollisuustuotteiden 10,5
prosentin vastaava tulli. 
Seychellit panee kaikki lopulliset sidotut
tullit täytäntöön liittymispäivästä lähtien.
Nämä tullien keskimääräiset tasot ovat kohtuullisia,
kun otetaan huomioon Seychellien talouden pieni koko ja haavoittuvuus. EU:n
käytäntönä on ollut hyväksyä vastaavankokoisten talouksien osalta tällaiset
tullien tasot kohtuullisina.
Teollisuustuotteet 
–              
Muiden kuin maataloustuotteiden keskimääräinen
lopullinen sidottu tulli on 10,5 prosenttia.
–              
Korkeimmat keskimääräiset tullit eli noin 25
prosenttia ovat todettavissa kalastus-, huonekalu- ja jalkinesektoreilla.
–              
Seychellit myöntää tullittoman kohtelun lääkkeille,
lääketieteellisille laitteille ja informaatioteknologiatuotteille määrittämällä
näille tuotteille 0 prosentin lopullisen sitovan tullin.
–              
Suurimmat enimmäistullit ovat 200 prosenttia
uudelleen pinnoitetuille ulkorenkaille ja käytetyille vaatteille. 
Maataloustuotteet 
–              
Maataloustuotteiden keskimääräinen lopullinen
sidottu tulli on 26,8 prosenttia.
–              
Suurimmat enimmäistullit maataloudessa ovat
muovipulloon pakatun oluen ja viskin (250 prosenttia) sekä tupakan (200
prosenttia) tullit.
Palvelut 
Seychellit tekee markkinoille pääsyä ja
kansallista kohtelua koskevia sitoumuksia useilla palvelusektoreilla, joihin
kuuluvat asiantuntija-, tietokone- ja muut liike-elämän palvelut,
viestintäpalvelut, rakennusalan palvelut, jakelupalvelut, koulutuspalvelut,
ympäristöalan palvelut, rahoituspalvelut (vakuutukset ja pankkitoiminta),
terveys- ja sosiaalipalvelut, matkailupalvelut sekä liikennealan palvelut
(meriliikennepalvelut ja tukipalvelut).
Pöytäkirjaan sisältyvät sitoumukset
Jäsenyysvalmistelujen lopullisessa
monenkeskisessä vaiheessa WTO:n jäsenet pyrkivät yhdessä varmistamaan
kaupankäyntiin liittyvien Seychellien lakien ja instituutioiden
periaatteellisen yhteensopivuuden WTO:n sääntöjen ja sopimusten kanssa
sisällyttämällä ne liittymisestä tehtyyn pöytäkirjaan ja työryhmän raporttiin.
Tätä taustaa vasten Seychellit on antanut tavanomaiset työryhmän raportin
sitoumukset ja luopunut siirtymäkausista. Poikkeuksen muodostaa kuitenkin
kaupan teknisiä esteitä koskeva WTO:n sopimus, joka pannaan kaikilta osin
täytäntöön vasta joulukuusta 2015 lähtien. 
Seychellit on muun muassa sitoutunut
poistamaan kaikki muut tullit ja maksut ja sitomaan ne 0 prosentin tasolle
liittymisestä alkaen. Lisäksi Seychellit on sitoutunut lakkauttamaan eräisiin
terveys- ja kasvinsuojelutoimien piiriin kuuluviin tuotteisiin (vuodat ja turkisnahat
ja palmukasvit) sekä käytettyihin autoihin, vasemmalta ohjattaviin
ajoneuvoihin, autonkoreihin ja maastopukuihin nykyisin sovelletun tuontikiellon
ja siirtymään lupajärjestelmän käyttöön. 
III SUOSITUS
Toimittaessaan Seychellien WTO:hon liittymistä
koskevat ehdot neuvostolle hyväksyttäviksi komissio katsoo, että ehtoihin
sisältyy tasapainoinen ja samalla kunnianhimoinen markkinoiden avaamiseen
liittyvien sitoumusten kokonaisuus, joka hyödyttää merkittävästi sekä
Seychellejä että sen kauppakumppaneita WTO:ssa.
2014/0307 (NLE)
Ehdotus
NEUVOSTON PÄÄTÖS
Maailman kauppajärjestön yleisneuvostossa
esitettävästä Euroopan unionin kannasta Seychellien tasavallan liittymiseen
Maailman kauppajärjestöön
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 91 artiklan, 100 artiklan 2 kohdan
sekä 207 artiklan 4 kohdan ensimmäisen alakohdan yhdessä sen 218 artiklan 9
kohdan kanssa,
ottaa huomioon Euroopan komission ehdotuksen
sekä katsoo seuraavaa:
(1)       Seychellien tasavallan
hallitus esitti 31 päivänä toukokuuta 1995 Maailman kauppajärjestön (WTO)
perustamisesta tehtyyn Marrakeshin sopimukseen liittymistä koskevan hakemuksen
mainitun sopimuksen XII artiklan mukaisesti.
(2)       Seychellien tasavallan
liittymistä käsittelevä työryhmä perustettiin 11 päivänä heinäkuuta 1995, jotta
voitaisiin sopia liittymisehdoista, jotka sekä Seychellien tasavalta että
kaikki WTO:n jäsenet voisivat hyväksyä.
(3)       Komissio on neuvotellut
unionin puolesta kattavan kokonaisuuden Seychellien tasavallan tekemiä,
markkinoiden avaamiseen liittyviä sitoumuksia, jotka ovat unionin pyyntöjen
mukaisia, ottaen huomioon kahdenväliset kauppasuhteet Seychellien kanssa
AKT–EU-kumppanuuden puitteissa sekä Seychellien sitoumus jatkaa kaupan vapauttamista
täysimääräiseen talous- ja kumppanuussopimukseen tähdäten.
(4)       Mainitut sitoumukset on nyt
sisällytetty Seychellien tasavallan liittymisestä WTO:hon tehtyyn pöytäkirjaan.
(5)       Liittymisellä WTO:hon
odotetaan olevan myönteinen ja kestävä vaikutus Seychellien tasavallan
talousuudistukseen ja kestävään kehitykseen.
(6)       Liittymisestä tehty
pöytäkirja olisi tämän vuoksi hyväksyttävä.
(7)       WTO:n perustamissopimuksen
XII artiklassa määrätään, että liittymisehdoista sovitaan liittyvän jäsenen ja
WTO:n kesken ja että WTO:n ministerikokous hyväksyy liittymisehdot WTO:n
puolesta. WTO:n perustamissopimuksen IV artiklan 2 kohdassa määrätään, että
ministerikokouksen istuntojen välisenä aikana yleisneuvosto huolehtii sen
tehtävistä.
(8)       Sen vuoksi on tarpeen
vahvistaa WTO:n yleisneuvostossa esitettävä unionin kanta Seychellien
tasavallan liittymiseen WTO:hon,
ON HYVÄKSYNYT TÄMÄN PÄÄTÖKSEN: 
1 artikla
Maailman kauppajärjestön yleisneuvostossa
esitettävänä Euroopan unionin kantana on, että Seychellien tasavallan
liittyminen WTO:hon hyväksytään.
2 artikla
Tämä päätös tulee voimaan päivänä, jona se
hyväksytään.
Tehty Brysselissä
                                                                       Neuvoston
puolesta
                                                                       Puheenjohtaja